Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 93/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Spreewälder Gurkensülze«

EU-nr.: PGI-DE-02601 — 1. april 2020

BOB ( ) BGB (X)

1. Betegnelse [på BGB]

»Spreewälder Gurkensülze«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Spreewälder Gurkensülze« er et traditionelt svinekødsprodukt fra det økonomiske område Spreewald. Indholdet, der består af magert kød, er meget fast, og stykkerne af syltede drueagurker forbliver sprøde, selv efter at syltekødet er blevet tilsat. Selve sylten har en mild, let krydret smag og er klar. Derfor har »Spreewälder Gurkensülze« en god struktur og ser appetitvækkende ud med dens blanding af klar kødgelé, magre stykker af kødfarvet kød og grønne syltede drueagurker. Smagen af »Spreewälder Gurkensülze« beskrives generelt som sursød og saftig.

Ingredienserne omfatter mindst 40 % svinehoved plus mindst 10 % magert svinekød og mindst 7 % »Spreewälder Gurken«. Agurkestykkerne bevarer deres karakteristiske fasthed i det færdige produkt. Ud over svinehoved indeholder produktet typisk også magert svinekød, som f.eks. yderligere magert kød af kæbe og/eller magert, afsenet kød af skank og/eller bov. Alt kødet er saltet.

Denne specifikation betyder, at fedtindholdet er relativt lavt, hvilket generelt giver produktet en kødagtig smag. Det er muligt at anvende andre ingredienser afhængigt af opskriften, herunder løg, drikkevand, eddike, bordsalt, krydderier (peber, kommen eller sennepsfrø) og/eller krydderiekstrakter, sukker, spiselig gelatine og syre, antioxidanter, konserveringsmidler og stabilisatorer. De gennemsnitlige næringsværdier er pr. 100 g højst 13 g fedt, kulhydrater, hvoraf højst 8 g er sukker, 9-15 g protein og højst 2,2 g salt.

Kødgeléen tilberedes af lage fra de syltede drueagurker (vand, eddike, sukker og salt) samt drikkevand for at give kødgeléen en mild smag. PH-værdien ligger mellem 3,5 og 4,7, hvilket svarer til lagens syreværdi. Afkoget fra flæskesværen og/eller bouillonen fra kogeprocessen tilsættes svinehovedet og andet magert kød tillige med drikkevand og eventuelt krydderier. I tilberedt form har »Spreewälder Gurken« et totalt syreindhold på under 1 % hidrørende fra gæret eddike. Drueagurkerne sødes også med sukker.

3.3. Foder (kun for animalske produkter) og råvarer (kun for forarbejdede produkter)

Drueagurkerne, som er den ingrediens, der giver produktet dets særlige karakter, skal opfylde de betingelser, der gælder for den beskyttede geografiske betegnelse »Spreewälder Gurken«.

3.4. Specifikke etaper af produktionen, som skal finde sted i det afgrænsede geografiske område

Alle de beskrevne produktionstrin finder sted i det afgrænsede geografiske område.

Kødet fra den forreste del af svinehovedet og andet magert kød saltes, koges og skæres i stykker og/eller anvendes helt i produktet.

Kødgeléen fremstilles af drikkevand og/eller afkog fra flæskesværen (klaret eller ej) eller den bouillon, som svinehovedet og andet magert kød blev kogt i, og/eller spiselig gelatine samt de krydderier, der er nævnt ovenfor.

Stykker af svinehoved, der er skåret i småstykker, og grove stykker magert kød og/eller hele kæber, drueagurker, der opfylder betingelserne for den beskyttede geografiske betegnelse »Spreewälder Gurken«, og som er skåret i terninger og marineret i fond uden andre faste ingredienser eller som groft udskårne »Spreewälder Gurken«, tilsættes derefter til den endnu ikke størknede kødgelé. Lage fra de syltede drueagurker tilsættes derefter og iblandes sammen med følgende, afhængigt af opskriften: hakkede løg, krydderier (f.eks. peber, kommen eller sennepsfrø) og/eller krydderiekstrakter, sukker, eddike, bordsalt og i givet fald syre, antioxidanter, konserveringsmidler og stabilisatorer.

Sylten stilles derefter til afkøling.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, den registrerede betegnelse henviser til

Mærkningen skal indeholde virksomhedens momsnummer og/eller producentens varepartikontrolnummer, som alle producenter kan fremlægge.

4. Kort angivelse af det geografiske områdes afgrænsning

Det geografiske område er det økonomiske område Spreewald. Mod nord løber området langs grænsen for Landkreis Dahme-Spreewald fra grænsen for Landkreis Spree-Neisse til nordgrænsen for Münchehofe og krydser Landkreis Dahme-Spreewald langs nordgrænsen for Münchehofe, Märkisch-Buchholz, Halbe og Freidorf indtil vestgrænsen for Landkreis Dahme-Spreewald. Mod vest afgrænses det økonomiske område Spreewald af afsnit af grænsen for Landkreis Dahme-Spreewald og Landkreis Oberspreewald-Lausitz fra Freidorf til Bronkow. Mod syd løber grænsen langs sydgrænserne for de administrative regioner Calau og Altdöbern (Landkreis Oberspreewald-Lausitz) og de administrative regioner Drebkau og Neuhausen i Landkreis Spree-Neisse. Mod øst afgrænses det økonomiske område Spreewald af østgrænserne for de administrative regioner Neuhausen og Peitz og vestgrænsen for den administrative region Schenkendöbern (som også danner grænse for Landkreis Spree-Neisse).

5. Tilknytning til det geografiske område

»Spreewälder Gurkensülze« er en populær og velkendt specialitet fra Spreewald-regionen. Den særlige forbindelse mellem produktet og dets produktionsområde skyldes dets særlige omdømme, der er baseret på dets oprindelse i det pågældende område, som er kendt for at anvende drueagurker som ingrediens i sylte, og hvor disse drueagurker også er omfattet af en beskyttet geografisk betegnelse.

1) Det geografiske områdes egenart:

Der er blevet udviklet mange specialiteter indeholdende drueagurker i det økonomiske område Spreewald. Disse omfatter traditionelle kødprodukter, hvor disse drueagurker anvendes for at give en specifik effekt. Blandt disse er »Spreewälder Gurkensülze«, der er blevet produceret og handlet i det økonomiske område Spreewald i mindst to generationer, idet der er dokumentation for, at dens produktion går tilbage til 1955 og bl.a. blev varetaget af den statsejede virksomhed Golßener Fleisch- und Wurstwaren på kødfabrikken i Cottbus, der var forgængeren for Golßener Fleisch- und Wurstwaren GmbH.

I modsætning til andre områder er det kun det økonomiske område Spreewald, der er kendt for at anvende drueagurker som ingrediens i svinesylte. Dette var allerede tilfældet i DDR-tiden, hvilket navnlig (som en modsætningsslutning) fremgår af de meget detaljerede fremstillingsspecifikationer fra DDR, hvor der i ingen andre specifikationer for sylte er henvist til drueagurker som ingrediens, f.eks. DDR-standard TGL 29213/03, gruppe 17260 fra oktober 1974.

2) Produktets egenart:

Den særlige karakter af »Spreewälder Gurkensülze« skyldes det store indhold af magert kød (ved yderligere anvendelse af magre svinekæber og/eller magert, afsenet kød af skank eller og/eller bov), der giver sylten en sursød, saftig smag. Produktets egenart skyldes også drueagurkerne med den beskyttede geografiske betegnelse »Spreewälder Gurken«, der tilsættes enten udskåret i tern eller marineret i fond uden andre faste ingredienser eller som groft udskårne »Spreewälder Gurken«. Denne ingrediens’ specifikke smag forbliver uændret under forarbejdningen frem til det endelige produkt »Spreewälder Gurkensülze«.

3) Årsagssammenhæng:

»Spreewälder Gurkensülze« har vundet indpas hos forbrugere i hele Tyskland som et populært og velkendt produkt. Ifølge en forbrugerundersøgelse foretaget af Humboldt-universitet i Berlin i forbindelse med Grüne Woche i 2003 var det hyppigste svar fra respondenterne, da blev spurgt, hvilke kød- og pølsespecialiteter fra Spreewald-regionen de havde hørt om, »Spreewälder Gurkensülze«.

I de følgende år, mellem 2006 og 2019, tildelte det tyske landbrugsselskab (DLG) 13 guldmedaljer, seks sølvmedaljer og to bronzemedaljer til »Spreewälder Gurkensülze« i forskellige former. Der har været en betydelig medieinteresse for produktet, f.eks. i artikler i »Berliner Zeitung« den 20. januar 1996 og den 30. marts 1996 samt en artikel i avisen »Lebensmittel Zeitung« den 15. april 2005. En video på Topfgucker-TV, den største tysktalende YouTube-kanal for professionelle opskrifter, som viser, hvordan »Spreewälder Gurkensülze« tilberedes med stegte kartofler og tartarsauce, er blevet vist over 5 000 gange, og en opskrift på »Spreewälder Gurkensülze« er også blevet lagt ud på bloggen »Feine Küche«.

Som led i EU’s LEADER-program offentliggjorde LAG Spreewaldverein e.V. i 2006 10 000 eksemplarer af en brochure om strukturerne af produktions- og forsyningskæderne for »Spreewälder Gurkensülze«.

Den voksende anseelse og popularitet, der kendetegner »Spreewälder Gurkensülze«, skyldes også, at salgsområdet i de senere år er blevet udvidet fra kun at omfatte Østtyskland til nu at omfatte hele Tyskland. Produktets markedsposition har været konstant stigende. I perioden 2010-2019 steg salget med 40 %.

Henvisning til offentliggørelsen af varespecifikationen

https://register.dpma.de/DPMAregister/geo/detail.pdfdownload/41797

(1) EUT L 343 af 14.12.2012, s. 1.